ກຸ່ມປົກປ້ອງສິ່ງແວດລ້ອມ ປະນາມ ລາຍງານການສຶກສາ ກ່ຽວກັບ ໂຄງການສ້າງເຂື່ອນ ໃນລາວ
ກຸ່ມ ແມ່ນໍ້າສາກົນ ໃນສະຫະລັດ ປະນາມລາຍງານການສຶກສາ ກ່ຽວກັບໂຄງການສ້າງເຂື່ອນ ໄຊຍະບູລີ ໃນລາວ ທີ່ແນະນໍາໃຫ້ລາວ ດໍາເນີນການກໍ່ສ້າງໄປຕາມແຜນ.
ກຸ່ມປົກປ້ອງສິ່ງແວດລ້ອມໃນສະຫະລັດກຸ່ມນຶ່ງ ປະນາມລາຍງານສະບັບນຶ່ງທີ່ ສປປ ລາວ ວ່າຈ້າງໃຫ້ເຮັດຂຶ້ນ ຊຶ່ງແນະນໍາໃຫ້ດໍາເນີນການກໍ່ ສ້າງເຂື່ອນໄຟຟ້າພະລັງນໍ້າໃສ່ແມ່ນໍ້າຂອງ ທີ່ໄດ້ສະເໜີໄປນັ້ນ ກຸ່ມປົກປ້ອງແມ່ນໍ້າສາກົນກ່າວວ່າ ການສຶກສາໂດຍບໍລິສັດ Poyry Energy AG ທີ່ມີສໍານັກງານຢູ່ໃນປະເທດ Switzerland ນັ້ນ ສະແດງໃຫ້ເຫັນເຖິງຄວາມພະຍາຍາມຢ່າງສຸດຂີດຂອງລາວ ເພື່ອໃຫ້ໄດ້ຮັບການອະນຸມັດຈາກປະເທດເພື່ອນບ້ານ ໄທ ຫວຽດນາມແລະກໍາປູເຈຍ ໃຫ້ກໍ່ສ້າງເຂື່ອນໄຊຍະບູລີ ມູນຄ່າຫລາຍລ້ານໂດລານັ້ນ 3 ປະເທດດັ່ງກ່າວແລະລາວ ປະກອບເປັນຄະນະກໍາມາທິການແມ່ນໍ້າຂອງສາກົນ ຫລື MRC ທີ່ໄດ້ວາງຂໍ້ບັງຄັບຈໍານວນຫລວງຫລາຍສໍາລັບການສ້າງເຂື່ອນແຫ່ງນີ້ ແຕ່ກຸ່ມປົກປ້ອງແມ່ນໍ້າສາກົນກ່າວວ່າ ລາຍງານຂອງຂອງບໍລິສັດສະວິສດັ່ງ ກ່າວ ບໍ່ໄດ້ເວົ້າເຖິງຂໍ້ບັງຄັບຫລາຍກວ່າສິບຂໍ້ ຮວມທັງຂໍ້ນຶ່ງທີ່ກໍານົດໃຫ້ສະໜອງຄວາມປອດໄພແກ່ການຍົກ ຍ້າຍຖິ່ນຂອງພວກພັນປາທີ່ສໍາຄັນນາໆຊະນິດ ທີ່ພົບເຫັນໃນລໍາແມ່ນໍ້າຂອງນັ້ນ ທ່ານນາງ Ame Trandem ຫົວໜ້າໂຄງການປະຈໍາພາກພື້ນຂອງກຸ່ມແມ່ນໍ້າສາກົນ ກ່າວວ່າ ລາຍງານສະບັບນີ້ຫລີກລ່ຽງວິທະຍາສາດແລະອາໄສກາງຕໍ່ນໍາການຄາດຄະເນເອົາ ລາວໄດ້ຕົກລົງໃນເດືອນເມສາຜ່ານມາ ຕໍ່ຄໍາຂໍຮ້ອງຈາກເພື່ອນປະເທດສະມາຊິກໃນຄະນະກໍາມາທິການແມ່ນໍ້າຂອງສາກົນນໍາກັນ ທີ່ຂໍໃຫ້ລາວດໍາເນີນການສຶກສາຕື່ມອີກກ່ຽວກັບຜົນກະທົບຈາກເຂື່ອນທີ່ສະເໜີໄປນີ້ ລາວຄາດໝາຍວ່າຈະໄດ້ຮັບຜົນປະໂຫຍດທາງດ້ານເສດຖະກິດຢ່າງຫລວງຫລາຍຈາກການຂາຍກະແສໄຟຟ້າສ່ວນໃຫຍ່ຂອງຈໍານວນ 1260 ກິໂລວັດທີ່ຈະຜະລິດຈາກເຂື່ອນແຫ່ງນີ້ໃຫ້ໄທ ແຕ່ຫວຽດນາມແລະກໍາປູເຈຍພ້ອມທັງພວກກຸ່ມປົກປ້ອງສິ່ງແວດລ້ອມ ພາກັນຢ້ານວ່າ ໂຄງການນີ້ຈະທໍາລາຍການຍົກຍ້າຍຂອງພວກປາ ຊຶ່ງຈະມີຜົນກະທົບຕໍ່ຊີວິດການເປັນຢູ່ຂອງປະຊາຊົນຈໍານວນ 60 ລ້ານຄົນ ທີ່ອາໄສແມ່ນໍ້າຂອງເພື່ອທໍາມາຫາລ້ຽງຊີບນັ້ນ ຄາດວ່າຄະນະກໍາມາທິການ MRC ຈະທໍາການຕັດສິນໃຈຂັ້ນສຸດທ້າຍ ກ່ຽວກັບວ່າຈະໃຫ້ການອະນຸມັດຫລືບໍ່ ຕໍ່ໂຄງການສ້າງເຂື່ອນດັ່ງກ່າວໃນກອງປະຊຸມທີ່ຈະມີຂຶ້ນໃນຕົ້ນເດືອນໜ້າທີ່ກໍາປູເຈຍນັ້ນ ເຖິງຢ່າງໃດກໍດີ ລາວສາມາດດໍາເນີນການກໍ່ສ້າງໄດ້ ເຖິງແມ່ນຄະນະກໍາມາທິການດັ່ງກ່າວ ບໍ່ໃຫ້ການອະນຸມັດກໍຕາມ